Број 5

У оквиру наставне теме Бројеви до десет са ученицима је обрађена наставна јединица Број пет.

Наставне методе које сам применила су: илустративно-демонстративна, текстуална, метода графичких радова, интегративна и методе на бази Монтесори педагогије.

Облици рада: фронтални, индивидуални, групни

Због епидемиолошке ситуације групу су чинили ученици који су седели у једном реду.

Од наставних средстава и помагала користили смо: уџбеник и распеване задатке из Веселе математике – Цвеје Јовановић, број 5 направљен од украсног материјала као и ,,оживљеног“ броја 5 који је користио за глуму уз остале бројеве 1,2, 3 и 4.

Циљеви часа били су упознавање ученика са могућностима повезивања садржаја математике, српског језика, ликовне и музичке културе, интегрисање знања, оспособљавање ученика за активан рад и унапређивање ученичких компетенција.

Планирани садржаји су: увођење појма пет, именовање петочланих скупова, начин настајања петочланих скупова, писање броја пет, упоређивање бројева до пет, сабирање и одузимање, претходник и следбеник, текстуални задаци.

Очекивани исходи: ученик ће бити у стању да именује петочлане скупове, знаће да пише број пет.

Од међупредметних компетенција користила сам: компетенцију за учење, за сарадњу, комуникативну компетенцију, за одговорно учешће у демократском друштву, дигиталну компетенцију.

Корелација: музичка култура, ликовна култура, српски језик, дигитални свет.

Активности наставника: води разговор, поставља питања, презентује, објашњава, даје упутства.

Активности ученика: посматрање, уочавање, именовање, писање, класификовање, записивање, рачунање, вајање.

Најпре сам прегледала домаћи задатак и анализирала урађено.

Ученици су глумили – Шта има свет од један до пет.

Један је месец, једно је сунце, једна је глава.

Две имам ноге, две руке, два ока плава!

Трима прстима пишем своје име... и три су листа у детелине.

Четири ноге има сто, а и столица, четири ноге има крава и веверица.

Распевани задаци

1. Троножна столица

Колико ногу има –

Јуче нису знали

Ни Пера ни Сима!

2. Један зечић

- један репић!

Кад угледаш

Пет репића

Колико је

То зечића?

Тако откривамо наставну јединицу.

* Показујем правилно и неправилно писање.
* Ученици пишу број пет два реда у свесци.
* Састављамо скупове од различитих бројева елемената.
* Следи рад у уџбенику уз инструкције наставника.
* Моделовање слова од пластелина и осталог материјала који су ученици донели од куће.

Оваквим начином рада сам хтела да унапредим могућност повезивања (интердисциплинарног приступа) садржаја математике и српског језика у циљу активирања ученика и интегрисања знања, а и унапређивању ученичких компетенција.

Ученици стичу основну математичку културу, оспособљавају се за рад са бројевима, развијају математичку радозналост, способност посматрања, опажања, критичког и стваралачког мишљења, побуђује овакав рад код ученике радозналост, машту, креативност и истраживачки дух, подстиче, негује, вреднује и ученичке ваннаставне активности.